A BIZOTTSÁG HATÁROZATA
(2005. október 19.)
a boszkalid, az indoxakarb, a spinozad és a Spodoptera exigua sejtmagpolihedrózis-vírus új hatóanyagokra vonatkozó ideiglenes engedélyek tagállamok által történő meghosszabbításának engedélyezéséről
(az értesítés a C(2005) 4002. számú dokumentummal történt)
(EGT vonatkozású szöveg)
(2005/743/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a növényvédő szerek forgalomba hozataláról szóló, 1991. július 15-i 91/414/EGK tanácsi irányelvre (1) és különösen annak 8. cikke (1) bekezdésének negyedik albekezdésére,
mivel:
(1)
A 91/414/EGK irányelv 6. cikkének (2) bekezdésével összhangban Németországhoz 2001 decemberében kérelem érkezett a BASF AG vállalattól a boszkalid hatóanyagnak (korábbi megnevezése: nikobifen) a 91/414/EGK irányelv I. mellékletébe történő felvételére vonatkozóan. A 2002/268/EK bizottsági határozat (2) megerősítette, hogy a leadott dosszié hiánytalan, és elvben megfelel az irányelv II. és III. mellékletében foglalt adat- és információszolgáltatási követelményeknek.
(2)
Hollandiához 1997 októberében kérelem érkezett a DuPont de Nemours vállalattól az indoxakarbra vonatkozóan (korábbi megnevezése: DPX-KN128). Az 98/398/EK határozat (3) megerősítette, hogy a leadott dosszié hiánytalan, és elvben megfelel az irányelv II. és III. mellékletében foglalt adat- és információszolgáltatási követelményeknek.
(3)
Hollandiához 1999 júliusában kérelem érkezett a Dow Agrosciences vállalattól a spinozadra vonatkozóan. A 2000/210/EK határozat (4) megerősítette, hogy a leadott dosszié hiánytalan, és elvben megfelel az irányelv II. és III. mellékletében foglalt adat- és információszolgáltatási követelményeknek.
(4)
Hollandiához 1996 júliusában kérelem érkezett a Biosys vállalattól a Spodoptera exigua sejtmagpolihedrózis-vírusra vonatkozóan. Az 97/865/EK határozat (5) megerősítette, hogy a leadott dosszié hiánytalan, és elvben megfelel az irányelv II. és III. mellékletében foglalt adat- és információszolgáltatási követelményeknek.
(5)
A leadott dossziék hiánytalanságának megerősítése azért volt szükséges, hogy elvégezhető legyen részletesebb vizsgálatuk, és a tagállamoknak lehetőségük legyen a szóban forgó hatóanyagokat tartalmazó növényvédő szerekre legfeljebb három évre ideiglenes engedélyeket kiadni, miközben eleget tesznek a 91/414/EGK irányelv 8. cikkének (1) bekezdésében meghatározott feltételeknek, különösen az irányelvben meghatározott követelmények tekintetében a hatóanyagok és a növényvédő szerek részletes vizsgálatára vonatkozó feltételnek.
(6)
A 91/414/EGK irányelv 6. cikkének (2) és (4) bekezdésében foglalt rendelkezésekkel összhangban az egyes kérelmezők által javasolt felhasználási módok tekintetében megvizsgálták e hatóanyagoknak az emberi egészségre és a környezetre gyakorolt hatásait. A referens tagállamok vizsgálati jelentésük tervezetét 2002. november 22-én (boszkalid), 2000. február 7-én (indoxakarb), 2001. március 5-én (spinozad), illetve 1999. november 19-én (Spodoptera exigua sejtmagpolihedrózis-vírus) nyújtották be a Bizottságnak.
(7)
Miután a referens tagállamok benyújtották vizsgálati jelentésük tervezetét, további információkat kellett kérni a kérelmezőktől, és gondoskodni kellett arról, hogy a referens tagállamok megvizsgálják a kapott információkat és benyújtsák vizsgálati jelentésüket. Ezért a dossziék áttekintése még folyamatban van, és nem lehetséges a vizsgálatokat a 91/414/EGK irányelvben meghatározott határidőn belül befejezni.
(8)
Mivel az értékelés során mindeddig nem merült fel közvetlen aggodalomra okot adó körülmény, a tagállamok számára lehetővé kell tenni, hogy a kérdéses hatóanyagokat tartalmazó növényvédő szerekre kiadott ideiglenes engedélyeket a 91/414/EGK irányelv 8. cikkének rendelkezéseivel összhangban 24 hónappal meghosszabbítsák annak érdekében, hogy folytatódhasson a dokumentációk áttekintése. Várhatóan 24 hónapon belül mindegyik érintett hatóanyag tekintetében befejeződik az I. mellékletbe történő lehetséges felvételre vonatkozó értékelési és döntéshozatali folyamat.
(9)
Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A tagállamok e határozat elfogadásától számítva legfeljebb 24 hónapra meghosszabbíthatják a boszkalidot, az indoxakarbot, a spinozadot és a Spodoptera exigua sejtmagpolihedrózis-vírust tartalmazó növényvédő szerek ideiglenes engedélyét.
2. cikk
Ennek a határozatnak a tagállamok a címzettjei.
Kelt Brüsszelben, 2005. október 19-én.